*Projekts*

LATVIJAS REPUBLIKAS MINISTRU KABINETS

|  |  |
| --- | --- |
| 2016. gada \_\_\_.\_\_\_\_\_\_\_\_\_\_ | Noteikumi Nr.\_\_\_\_\_\_ |
| Rīgā | (prot. Nr.\_\_\_\_\_\_.§) |

**Energoefektivitātes monitoringa un piemērojamā energopārvaldības sistēmas standarta noteikumi**

Izdoti saskaņā ar Energoefektivitātes likuma

5. panta ceturto daļu un piekto daļu,

6. panta piekto daļu,

10. panta sesto un septīto daļu,

12. panta ceturto un sesto daļu,

15. panta pirmo daļu

**I. Vispārīgie jautājumi**

1. Noteikumi nosaka:

1.1. valsts energoefektivitātes monitoringa sistēmas darbības kārtību un struktūru;

1.2. kārtību, kādā valsts iestāde vai pašvaldība:

1.2.1. ziņo par energopārvaldības sistēmas ieviešanu, sertificēšanu, paziņošanas termiņus, paziņojuma un tam pievienojamo dokumentu saturu;

1.2.2. ziņo par energopārvaldības sistēmas īstenošanas rezultātā iegūtajiem enerģijas ietaupījumiem;

1.3. kārtību, kādā lielais uzņēmums vai lielais elektroenerģijas patērētājs:

1.3.1. ziņo par obligātā energoaudita veikšanu vai sertificētas energopārvaldības sistēmas vai vides pārvaldības sistēmas ieviešanu, kas papildināta atbilstoši normatīvo aktu prasībām, un ierosinātajiem energoefektivitātes uzlabošanas pasākumiem;

1.3.2. ziņo par ieviestajiem energoefektivitātes pasākumiem un tajos sasniegto enerģijas ietaupījumu;

1.4. kārtību, kādā energoefektivitātes pienākuma shēmas atbildīgā puse ziņo par enerģijas ietaupījumu;

1.5. energopārvaldības standartu, kas piemērojams Energoefektivitātes likuma prasību izpildei.

1.6. kārtību, kādā tiek pārbaudīta un apstiprināta energopārvaldības sistēmas ieviešana.

2. Valsts iestādei un pašvaldībai, energoefektivitātes pienākuma shēmas atbildīgajai pusei, valsts vai pašvaldības energoefektivitātes fondam, kurā atbildīgā puse ir veikusi iemaksu, lielajam uzņēmumam, kuram ir pienākums veikt obligātu energoauditu, lielajam uzņēmumam, ja tajā ir ieviesta un sertificēta energopārvaldības sistēma vai ieviesta un sertificēta vides pārvaldības sistēma, kas papildināta atbilstoši normatīvo aktu prasībām, lielajam elektroenerģijas patērētājam, kuram ir pienākums ieviest un uzturēt sertificētu energopārvaldības sistēmu un atbildīgajai iestādei, kas piešķīrusi energoefektivitātes uzlabošanas pasākumu īstenotājiem maksājumus no valsts vai pašvaldības budžeta, valsts vai pašvaldības galvojumus, kredītu procentu likmju subsidēšanu, kā arī citu finanšu palīdzību, kas tiek piešķirta vai sniegta no valsts, pašvaldības vai Eiropas Savienības budžeta līdzekļiem un ārvalstu finanšu palīdzības līdzekļiem ir pienākums piecus gadus saglabāt visu saistīto dokumentāciju par enerģijas ietaupījumu aprēķināšanu, tostarp enerģijas skaitītāju rādījumus un rēķinus par patērēto enerģiju, ieskaitot rēķinus par transporta degvielu.

3. Ekonomikas ministrijai (turpmāk – atbildīgā ministrija) ne biežāk kā reizi gadā ir tiesības pieprasīt:

3.1. papildus informāciju, tai skaitā šo noteikumu 2. punktā minēto dokumentāciju un ietaupījumu aprēķinus, kā arī dokumentāciju par izmantotajām ietaupījuma noteikšanas metodēm;

3.2. energoefektivitātes pienākuma shēmas atbildīgajai pusei informāciju par tās galalietotāju enerģijas patēriņu sadalījumā pa nozarēm un mājsaimniecību sektorā, kā arī pa Latvijas plānošanas reģioniem;

3.3. energoefektivitātes pienākuma shēmas atbildīgajai pusei informāciju par saviem galalietotājiem.

4. Atbildīgā ministrija izstrādā un uztur enerģijas ietaupījumu katalogu, kurā iekļauti enerģijas ietaupījuma pasākumi un sasniedzamais enerģijas ietaupījums. Enerģijas ietaupījumu katalogs tiek publicēts atbildīgas ministrijas tīmekļa vietnē.

5. Enerģijas ietaupījumu aprēķināšanai izmanto vienu vai vairākas no šādām metodēm:

5.1. paredzamā ietaupījuma (*ex-ante*) metode, ar kuru ietaupījumu aprēķina, izmantojot enerģijas ietaupījumu kataloga datus;

5.2. uzskaitītā ietaupījuma (*ex-post*) metode, ar kuru ietaupījumu aprēķina, nosakot faktisko enerģijas patēriņu un ņemot vērā faktorus, kas var ietekmēt enerģijas patēriņu;

5.3. inženieraprēķina metode, ar kuru ietaupījumu aprēķina neatkarīgi kvalificēti vai akreditēti eksperti atbilstoši citos normatīvajos aktos noteiktām prasībām, fiskālo pasākumu jomā aprēķinu veic atbildīgā ministrija;

5.4. patērētāju aptaujas metode (enerģijas gala lietotāju anketēšanā vai intervēšanā konstatētais enerģijas ietaupījums), kuru aprēķina, novērtējot enerģijas gala lietotāju ieradumu maiņu informēšanas, iekārtu marķējuma vai sertificēšanas shēmu un viedo komercuzskaites mēraparātu ieviešanas un citu pasākumu ieviešanas rezultātā.

6. Enerģijas ietaupījumos var ieskaitīt tikai tos ietaupījumus, kuri iegūti:

6.1. pārsniedzot ekodizaina prasības par konkrētu ar enerģiju saistītu ražojumu izņemšanu no tirgus attiecībā uz konkrētām ar enerģiju saistītām precēm (produktiem);

6.2. ieviešot energoefektivitātes politikas pasākumus;

6.3. ieviešot tādus politikas pasākumus, kuros papildus citiem ieguvumiem ir iegūti enerģijas ietaupījumi;

6.4. ieviešot tādas preces, pakalpojumus un iekārtas, kuras atbilst normatīvajiem aktiem par energomarķējumu, ekodizainu, standartizāciju un preču un pakalpojumu drošumu;

6.5. sākot no 2014. gada 1. janvāra;

6.6. no tādiem fiskāliem pasākumiem(nodokļiem un nodevām), kuru likme pārsniedz Eiropas Savienībā noteikto minimālo nodokļu līmeni enerģijai, aprēķinos izmantojot jaunākos pieejamos datus par pieprasījuma (cenas) elastību un atsevišķi uzskaitot katra fiskālā pasākuma ietaupījumus.

6.7. pārsniedzot emisijas standarta līmeni jauniem pasažieru automobiļiem, kas noteikts ar 2009. gada 23. aprīļa Eiropas Parlamenta un Padomes Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem un emisijas standarta līmeni, kas noteikts jauniem vieglajiem kravas automobiļiem, īstenojot attiecīgi 2011. gada 11. maija Eiropas Parlamenta un Padomes Regulu (ES) Nr. 510/2011 par emisiju standartu noteikšanu jauniem vieglajiem kravas automobiļiem saistībā ar Savienības integrēto pieeju vieglo transportlīdzekļu CO2 emisiju samazināšanai;

7. Atbildīgā ministrija izstrādāmetodiskos norādījumus enerģijas ietaupījumu aprēķināšanai, kurus publicē savā tīmekļa vietnē sešu mēnešu laikā pēc šo noteikumu spēkā stāšanās dienas.

8. Atbildīgā ministrija, uzskaitot enerģijas ietaupījumu valsts obligātā enerģijas galapatēriņa ietaupījuma mērķa sasniegšanai:

8.1. ņem vērā katra energoefektivitātes uzlabošanas pasākuma dzīves ilgumu;

8.2. atsevišķi uzkaita ietaupījumu, kas gūts pasākumos, ko finansē no valsts vai pašvaldības energoefektivitātes fonda;

8.3. ietaupījumus, kas sasniegti, no pasākumiem, kas iekļauti energoefektivitātes politikas pasākumu plānā.

9. Energopārvaldības sistēmas sertifikācijai lielajiem uzņēmumiem, lielajiem elektroenerģijas patērētājiem vai republikas pilsētas pašvaldībām piemēro standartu LVS EN ISO 50001:2012 “Energopārvaldības sistēmas. Prasības un lietošanas norādījumi”.

**II. Enerģijas ietaupījumu ziņošana un uzskaite**

10. Enerģijas ietaupījumu pārskatu pēc energoefektivitātes uzlabošanas pasākumu vai projekta īstenošanas turpmākos trīs gadus atbilstoši šo noteikumu 1. pielikumam aizpilda šādi informācijas sniedzēji:

10.1. atbildīgā iestāde, kas piešķīrusi energoefektivitātes uzlabošanas pasākumu īstenotājiem tiešo maksājumu no valsts vai pašvaldības budžeta;

10.2. atbildīgā iestāde, kas piešķīrusi energoefektivitātes uzlabošanas pasākumu īstenotājiem valsts vai pašvaldības galvojumu;

10.3. atbildīgā iestāde, kas atbilst Eiropas Savienības struktūrfondu un Kohēzijas fonda 2014.—2020. gada plānošanas perioda vadības likuma11. panta prasībām;

10.4. atbildīgā iestāde, kas piešķīrusi energoefektivitātes uzlabošanas pasākumu īstenotājiem kredītu procentu likmju subsīdijas no valsts vai pašvaldību līdzekļiem;

10.5. atbildīgā iestāde, kas piešķīrusi vai sniegusi citu finansiālu palīdzību energoefektivitātes uzlabošanas pasākumu īstenotājiem no valsts vai pašvaldības līdzekļiem;

10.6. atbildīgā iestāde, kas piešķīrusi energoefektivitātes uzlabošanas pasākumu īstenotājiem maksājumus no valsts vai pašvaldības budžeta, valsts vai pašvaldības galvojumus, kredītu procentu likmju subsidēšanu, kā arī citu finanšu palīdzību, kas tiek piešķirta vai sniegta no valsts, pašvaldības vai Eiropas Savienības budžeta līdzekļiem un ārvalstu finanšu palīdzības līdzekļiem tādām aktivitātēm, kas tiešā veidā nav vērstas uz energoefektivitātes uzlabošanu, tomēr sekmē to.

11. Ikgadējo enerģijas ietaupījumu pārskatu atbilstoši šo noteikumu 2. pielikumam aizpilda šādi informācijas sniedzēji:

11.1. lielais elektroenerģijas patērētājs, kuram ir pienākums ieviest un uzturēt sertificētu energopārvaldības sistēmu;

11.2. lielais elektroenerģijas patērētājs, kurā ir ieviesta un sertificēta vides pārvaldības sistēma, kas papildināta atbilstoši normatīvo aktu prasībām;

11.3. lielais uzņēmums, kuram ir pienākums veikt obligātu energoauditu;

11.4. lielais uzņēmums, kurā ir ieviesta un sertificēta energopārvaldības sistēma;

11.5. lielais uzņēmums, kurā ir ieviesta un sertificēta vides pārvaldības sistēma, kas papildināta atbilstoši normatīvo aktu prasībām;

11.6. valsts iestāde vai pašvaldība, kas ieviesusi energopārvaldības sistēmu;

11.7. energoefektivitātes pienākuma shēmas atbildīgā puse;

11.8. valsts vai pašvaldības energoefektivitātes fonds, kurā atbildīgā puse ir veikusi iemaksu.

12. Atbildīgā iestāde enerģijas ietaupījumu uzskaita un ziņo katram energoefektivitātes uzlabošanas pasākumam.

13. Lai novērstu enerģijas ietaupījumu dubultu uzskaiti:

13.1. atbildīgā ministrija katra energoefektivitātes uzlabošanas pasākuma ietaupījumu ieskaita vienu reizi;

13.2. ja energoefektivitātes uzlabošanas pasākums, kā arī pasākums, kura īstenošana tiešā veidā nav vērsta uz energoefektivitātes uzlabošanu, tomēr sekmē to un līdztekus citiem mērķiem tiek iegūti enerģijas ietaupījumi, īstenots, saņemot finansējumu no valsts vai pašvaldības budžeta, valsts vai pašvaldības galvojumus, kredītu procentu likmju subsidēšanu, kā arī citu finanšu palīdzību, kas tiek piešķirta vai sniegta no valsts, pašvaldības vai Eiropas Savienības budžeta līdzekļiem un ārvalstu finanšu palīdzības līdzekļiem, tā ietaupījumu nevar ieskaitīt energoefektivitātes pienākumu shēmas atbildīgajai pusei, valsts vai pašvaldības energoefektivitātes fondam, kurā atbildīgā puse ir veikusi iemaksu;

13.3. ja energoefektivitātes pasākums, kurš neatbilst šo noteikumu 13.2. apakšpunktam, tiek īstenots, izmantojot vairākus finansēšanas avotus, informācijas sniedzējs norāda, kādi finansēšanas avoti ir izmantoti, un kā sasniegtie enerģijas ietaupījumi ir sadalīti;

13.4. ietaupījumu no lielo uzņēmumu un lielo elektroenerģijas patērētāju paziņotajiem energoefektivitātes uzlabošanas pasākumiem nevar ieskaitīt energoefektivitātes pienākumu shēmas atbildīgajai pusei, valsts vai pašvaldības energoefektivitātes fondam, kurā atbildīgā puse ir veikusi iemaksu;

13.5. ietaupījumu no energoefektivitātes uzlabošanas pasākuma, ja tas ir finansēts no Eiropas Savienības fondiem, valsts vai pašvaldības budžeta, nevar ieskaitīt energoefektivitātes pienākumu shēmas atbildīgajai pusei.

14. Atbildīgā ministrija ietaupījumus no energoefektivitātes uzlabošanas pasākumiem, kas ir finansēti no Eiropas Savienības fondiem, valsts vai pašvaldības budžeta vai fonda, ieskaita energoefektivitātes politikas pasākumu plānā noteikto enerģijas galapatēriņa ietaupījuma mērķa sasniegšanai.

15. Lai enerģijas ietaupījumu pārskatos iekļautā informācija būtu ticama un enerģijas ietaupījumi būtu pārbaudāmi un novērtējami, informācijas sniedzējs, aizpildot pārskatus atbilstoši šo noteikumu pielikumiem, izmanto tikai ar dokumentiem pamatotu informāciju (piemēram, apkures un elektroenerģijas rēķini, projektu ieviešanas pārskati, līgumi, ziņojumi, energoauditu pārskati).

16. Šo noteikumu 10. un 11. punktā minētie informācijas sniedzēji katru gadu līdz 1. novembrim iesniedz enerģijas ietaupījumu pārskatus atbildīgajai ministrijai par īstenoto energoefektivitātes uzlabošanas pasākumu sasniegtajiem ietaupījumiem iepriekšējā kalendāra gadā.

17. Energoefektivitātesuzlabošanas pasākumu īstenotāji, kuri nav minēti šo noteikumu 10. un 11. punktā, brīvprātīgi informē atbildīgo ministriju par īstenotajā energoefektivitātes uzlabošanas pasākumā sasniegtajiem enerģijas ietaupījumiem, izmantojot šo noteikumu 2. pielikumu.

18. Valsts iestāde vai pašvaldība 30 dienu laikā pēc energopārvaldības sistēmas ieviešanas par to paziņo atbildīgajai ministrijai, izmantojot šo noteikumu 3. pielikumu.

19. Valsts iestāde vai pašvaldība, kura ieviesusi sertificētu energopārvaldības sistēmu, 3. pielikumam pievieno attiecīgā sertifikāta kopiju.

20. Valsts iestāde vai pašvaldība, kura ir ieviesusi, bet nav sertificējusi energopārvaldības sistēmu, nodrošina energopārvaldības sistēmas ieviešanu, apliecinošās dokumentācijas sagatavošanu un pieņemšanu atbilstoši šo noteikumu 4. pielikumam, kā arī 3. pielikumam pievieno šo noteikumu 4. pielikumā uzskaitīto dokumentu kopijas.

21. Lielais uzņēmums vai lielais elektroenerģijas patērētājs 30 dienu laikā pēc energoaudita atskaites nodošanas pieņemšanas akta parakstīšanas paziņo atbildīgajai ministrijai, izmantojot šo noteikumu 5. pielikumu. Gadījumā, ja energoaudits veikts pirms šo noteikumu stāšanās spēkā, lielais uzņēmums vai lielais elektroenerģijas patērētājs 30 dienu laikā pēc šo noteikumu stāšanās spēkā par to paziņo atbildīgajai ministrijai, izmantojot 5. pielikumu.

22. Ja lielajā uzņēmumā vai lielajam elektroenerģijas patērētājam ir ieviesta sertificēta energopārvaldības sistēma vai vides pārvaldības sistēma, kas papildināta atbilstoši normatīvo aktu prasībām, lielais uzņēmums vai lielais elektroenerģijas patērētājs 30 dienu laikā pēc attiecīgā sertifikāta izsniegšanas paziņo atbildīgajai ministrijai, izmantojot šo noteikumu 5. pielikumu. Gadījumā, ja lielais uzņēmums vai lielais elektroenerģijas patērētājs sertificējis energopārvaldības sistēmu vai papildinājis vides pārvaldības sistēmu atbilstoši normatīvo aktu prasībām pirms šo noteikumu stāšanās spēkā, tad par to lielais uzņēmums vai lielais elektroenerģijas patērētājs 30 dienu laikā pēc šo noteikumu stāšanās spēkā paziņo atbildīgajai ministrijai, izmantojot 5. pielikumu.

23. Valsts tiešās pārvaldes iestāde, kuras īpašumā vai valdījumā uz kārtējā gada 1. janvāri ir ēkas ar 10 000 kvadrātmetru vai lielāku kopējo apkurināmo platību, par to paziņo atbildīgajai ministrijai līdz kārtējā gada 1. martam. Valsts pārvaldes iekārtas likumā noteiktos gadījumos un kārtībā valsts iestāde ar līgumu var deleģēt šo pienākumu publiskas personas kapitālsabiedrībai līdz kārtējā gada 1. februārim par to informējot atbildīgo ministriju.

24. Valsts iestāde var vienoties ar tai piederošo telpu apsaimniekotāju par energopārvaldības sistēmas ieviešanu.

25. Sistēmas operators, kuram ir tiesības un pienākumi veikt elektroenerģijas sadali vai pārvadi katru gadu līdz 31. janvārim iesniedz atbildīgajai ministrijai datus par savai sistēmai pieslēgtajiem komersantiem, kuru iepriekšējā gada elektroenerģijas patēriņš pārsniedz 500 megavatstundas (MWh), izmantojot šo noteikumu 6. pielikumu. Atbildīgā ministrija sistēmas operatora sniegto informāciju uzglabā, nodrošinot komerciālas informācijas aizsardzību.

26. Atbildīgā ministrija vienu reizi gadā savā tīmekļa vietnē publicē energoefektivitātes pienākuma shēmas atbildīgās puses panākto enerģijas ietaupījumu.

**III. Energopārvaldības sistēmas ieviešanas pārbaude un apstiprināšana valsts iestādēm un pašvaldībām**

27. Pēc valsts iestādes vai pašvaldības ziņojuma saņemšanas par energopārvaldības sistēmas ieviešanu vai sertificēšanu atbildīgā ministrija 10 darba dienu laikā izvērtē paziņojumā sniegtās informācijas atbilstību šo noteikumu prasībām un nepieciešamības gadījumā lūdz iesniegt precizējumus, norādot to iesniegšanas termiņu, kas nav mazāks par 10 darba dienām. Ja atbildīgā ministrija pēc izvērtēšanas konstatē, ka ziņojumā sniegtā informācija atbilst šo noteikumu prasībām, tā apstiprina energopārvaldības sistēmas ieviešanu, iekļaujot iestādi vai pašvaldību to valsts iestāžu un pašvaldību sarakstā, kas ieviesušas vai sertificējušas energopārvaldības sistēmu un publicē sarakstu savā tīmekļa vietnē.

28. Katru gadu atbildīgā ministrija līdz 30. aprīlim savā tīmekļa vietnē publicē pārskatu par energopārvaldības sistēmas ieviešanu valsts iestādēs un pašvaldībās.

29. Valsts iestādei vai pašvaldībai, par kuru atbildīgās ministrijas tīmekļa vietnē publicēta informācija par energopārvaldības sistēmas ieviešanu atbilstoši šo noteikumu 26. punktam, ir pienākums pēc atbildīgās ministrijas pieprasījuma uzrādīt energopārvaldības sertifikāta oriģinālu vai dokumentu oriģinālus atbilstoši šo noteikumu 4. pielikumam.

**IV. Energoefektivitātes monitoringa sistēmas darbība**

30. Lai nodrošinātu energoefektivitātes monitoringa sistēmas darbību, atbildīgā ministrija katru gadu līdz 1. aprīlim apkopo informāciju par gadā pirms iepriekšējā kalendāra gada valstī sasniegto enerģijas ietaupījumu.

31. Energoefektivitātes monitorings ietver:

31.1. statistikas datus par enerģētikas nozari, iekšzemes kopproduktu un iedzīvotāju skaitu valstī;

31.2. primārās enerģijas patēriņa analīzi, tostarp koģenerācijas staciju darbību;

31.3. enerģijas patēriņa analīzi, kur iespējams, specifisko un vispārīgo rādītāju izmaiņas un to novērtējumu katrā enerģijas galapatēriņa sektorā un valstī kopumā;

31.4. informāciju par nozīmīgākajiem energoefektivitātes pasākumiem iepriekšējā kalendārā gadā un tajos panākto enerģijas ietaupījumu;

31.5. informāciju par valsts tiešās pārvaldes īpašumā un izmantošanā esošo ēku atjaunoto platību iepriekšējā kalendārā gadā;

31.6. informāciju par enerģijas ietaupījumu, kas panākts ieviešot energoefektivitātes pienākuma shēmu.

**V. Noslēguma jautājums**

32. Ar šo noteikumu spēkā stāšanos spēku zaudē Ministru kabineta 2010. gada 30. septembra noteikumi Nr. 923 “Kārtība, kādā uzskaita valsts enerģijas galapatēriņa ietaupījumu un nodrošina energoefektivitātes monitoringa sistēmas darbību”.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

valsts sekretārs J.Stinka

12.09.2016. 10:54

2180

V.Suzdaļenko,

67013260

[Vera.Suzdalenko@em.gov.lv](mailto:Maris.Doniks@em.gov.lv)